Trollene har vunnet kampen om internett

I sommer har det blåst kraftig rundt et av verdens mest populære nettsteder. Avgått Reddit-topp Ellen Pao mener hun ble forsøkt skremt til stillhet av nettroll.

Ellen Pao satt som konstituert Reddit-sjef i åtte måneder før hun gikk av i sommer.

19. juli 2015 15:19 Sist oppdatert 19. juli 2015

Elle Pao hadde vært konstituert toppsjef i Redditi åtte måneder da hun 10. juli sluttet i jobben.

Reddit er et sosialt nettsted som i USA går under kallenavnet «internetts forside». Der kan hvem som helst poste lenker til all slags innhold på nettet. Brukerne stemmer sakene opp eller ned på siden.

De mest populære sakene får massiv oppmerksomhet og blir heftig diskutert. Nær 10.000 diskusjonstråder på Reddit modereres av frivillige brukere. Ifølge Washington Post har Reddit 172 millioner månedlige brukere.

Ellen Pao har skrevet i en Reddit-post at hun slutter fordi styret ba henne øke brukertallene til et nivå hun selv mente ikke var mulig uten å bryte med Reddits kjerneverdier.

De siste ukene før hun gikk av, ble Pao utsatt for sterkt press fra Reddit-brukerne. I en kronikk i Washington Post skriver Pao at hun nettopp har gått gjennom et av historiens største angrep fra nettroll.

— Vi ble forsøkt skremt til stillhet

— Balansen mellom ytringsfrihet og det å beskytte brukere mot hets har alltid vært en utfordring når det gjelder åpne nettforum, men balansen er blitt hardere å opprettholde. Nettrollene vinner, skriver Pao.

«I februar bestemte vi oss for å fjerne hevnporno fra sidene våre. I mai fjernet vi innhold som var trakasserende overfor enkeltpersoner. I forrige måned fjernet vi forum der sjikanering var et gjentagende problem».

— Etter dette ble jeg og enkelte andre kolleger utsatt for trakasserende meldinger og drapstrusler. Noen prøvde å legge ut privat informasjon om oss på nettet. Vi ble forsøkt skremt til stillhet, skriver Pao.

Har også fått støtte

Hennes tro på nettet er sterkt svekket etter de siste ukers hendelser.

Reddit har i mange år har gått i bresjen for at alle skal ha rett til å fremme sine ytringer på nett. De har siden oppstarten i 2005 hatt en sterk tro på at nettet best regulerer seg selv.

Pao avslutter kronikken med at svært mange også har sendt henne støtteerklæringer. Enkelte beklaget til og med tidligere hatytringer.

Reddit er blitt boikottet av brukerne

I hele sommer har det blåst kraftig rundt Reddit. Det startet med at de strammet inn reglene for hva de tillater at legges ut. Terskelen for å sensurere lenker som leder til trakassering og sjikane har tradisjonelt vært høy. I mai gjorde Reddit det klart at de forbeholder seg retten til å utestenge brukere som går over streken.

I juni stengte Reddit flere diskusjoner, deriblant to forum for trakassering av overvektige, ifølge Washington Post.

I starten av juli stoppet aktiviteten på Reddit.com da flere frivillige moderatorer sammen gikk til aksjon.

Grunnen var at selskapet av hadde sparket Victoria Taylor, skriver blant annet Wired. Taylor samarbeidet nært med de frivillige Reddit-moderatorene. I tillegg ledet hun den populære Reddit-tråden «Ask me anything», der blant andre Barack Obama, Madonna og Bill Gates har latt seg intervjue.

Det var etter at Taylor mistet jobben at truslene og sjikaneringen av Ellen Pao hardnet til.

Da Pao sluttet 10. juli skrev hun på Reddit at hun i løpet av åtte måneder som toppsjef hadde sett det gode, det onde og det grusomme.

Ny sjef vil «stramme opp» Reddit

Samme dagen som Pao gikk av, ble Steve Huffman ansatt som ny toppsjef. Huffman er selv en av Reddit-grunnleggerne. Kort tid etterpå gikk Huffman ut med en advarsel til brukerne, melder NTB.

— Reddit har ingen forpliktelse til å støtte opp om alle de «mørke» underkanalene. Overveldende mye av Reddits innhold kommer fra kreative, smarte og morsomme nettsamfunn. Men det finnes også en mørk side, folk som har lite aktverdige intensjoner, sier Huffman.

Ifølge den britiske avisen The Guardian varslet han en innstramming av hva slags innhold som blir tillatt.

Tallrike brukere gir imidlertid uttrykk på Reddit for at nye retningslinjer vil ødelegge selve poenget med nettstedet, og kaller det sensur og en form for overdreven politisk korrekthet.